Izvor: N1

Pet osoba, među kojima je i jedno dete, poginulo je u sudaru voza i autobusa u selu Donje Međurovo kod Niša. U niškom Urgentnom centru zbrinuto je više od 30 povređenih, a dvoje tinejdžera životno je ugroženo. Autobus je prepolovljen, a deo voza iskočio je iz šina. U autobusu je bilo puno srednjoškolaca. Taj pružni prelaz nije imao rampu.

Među poginulima na licu mesta bile su dve odrasle osobe i jedno dete, a još dve osobe preminule su u toku operacije. Među stradalima je i jedan petnaestogodišnjak.

U Urgentni u Nišu je primljeno više od 30 osoba. Teške povrede je zadobilo više od 10 putnika.

Ministar Lončar je izjavio da je na intenzivnoj nezi 13 osoba, od kojih je osam maloletnika, oko 16 godina. Dvoje tinejdžera je životno ugroženo.

JP "Infrastruktura železnica Srbije" saopštilo je da je putnički voz koji je u 7.14 časova krenuo iz železničke stanice Niš ka Prokuplju, udario u putnički autobus na putnom prelazu obezbeđenom znacima vertikalne drumske signalizacije pri izlasku iz železničke stanice Međurovo.

Navodi se i da je voz jednim delom iskliznuo sa šina kao i da je železnički saobraćaj na toj deonici obustavljen. "Na lice mesta su odmah stigle ekipe Hitne pomoći, MUP-a, isledni organi kao i železnička komisija za istragu vanrednih događaja. U toku je uviđaj", stoji u saopštenju JP "Infastruktura železnica Srbije".

Izvor: N1 / Agencije

Jedan od očevidaca rekao je za N1 da je hitna došla veoma brzo i da je u autobusu bilo dosta srednjoškolaca. On je naveo da su se saobraćajne nezgode ovde više puta dešavale, a da prelaz nije obezbeđen rampom.

Ljudi koji koriste taj pružni prelaz rekli su za N1 da se na tom mestu spušta i gusta magla.

"Dešavalo se koliko puta da autobus stane, pa da jedan izađe da vidi da li ide voz, da čuje voz. Jednom se desilo da je izašao čovek i ušao i samo što je prošao autobus, voz je iza njega prošao", priča.

Izvor: N1

Slavoljub Živadinović, direktor Hitne pomoći Niš, rekao je za N1 da je ta služba odmah intervenisala sa sedam mobilnih ekipa, a da je zatim obezbeđeno još 10 vanrednih ekipa.

"Niš ekspres": Autobus bio ispravan, a vozač odmoran

Zamenik direktora "Niš-ekspresa" Novica Tasić izjavio je da je autobus koji je učestvovao u saobraćajnoj nesreći na pružnom prelazu u Donjem Međurovu bio "tehnički ispravan, a vozač spreman za rad i odmoran".

Tasić je rekao da vozač (31) koji je upravljao autobusom i koji je takođe povredjen u nesreći, ima skoro šest godina radnog iskustva i da je u "Niš ekspresu" radio poslednjih godinu dana.

Dan žalosti u Nišu - 22. decembar

Zbog tragedije koja se dogodila na pružnom prelazu u Donjem Međurovu, niško Gradsko veće donelo je odluku da se 22. decembar proglasi Danom žalosti na teritoriji grada.

U saopštenju koje je izdato tim povodom navodi se da će grad pružiti svu neophodnu pomoć porodicama nastradalih i povređenih.

U toku dana oglasio se i Zavod za transfuziju apelom da građani daju krv zbog velikog broja povređenih lica koja su zbrinuta u Kliničkom centru.

Izvor: Tanjug/Dimitrije Nikolić

Mihajlović: Nadležni da utvrde okolnosti udesa

Ministarka gradjevinarstva, saobraćaja i infrastrukture Zorana Mihajlović izrazila je danas saučešće porodicama poginulih u današnjem sudaru voza i autobusa kod Niša.

"Izražavam najdublje saučešće porodicama poginulih u teškoj saobraćajnoj nesreći koja se danas dogodila kod Niša. Naše misli su uz sve povredjene koji se oporavljaju od posledica saobraćajnog udesa", rekla je Zorana Mihajlović.

Mihajlović je kazala da očekuje da nadležni organi utvrde sve okolnosti udesa i istakla da je neophodan stalni rad na podizanju svesti vozača i poštovanju saobraćajnih pravila i propisa, saopštio je njen kabinet.

"Ljudski život je najveća vrednost i zato apelujem na sve, a posebno na vozače koji su odgovorni ne samo za sopstveni, nego i za živote drugih, da bezbednost stave na prvo mesto", rekla je Mihajlović.

Okanović: Pružni prelazi moraju biti bezbedni za saobraćaj

Damir Okanović iz Komiteta za bezbednost saobraćaja izjavio je u Dnevniku N1 da ne moraju biti rampe na svim pružnim prelazima, ali dodaje da je neophodno oceniti ispunjavaju li ti prelazi uslove za bezbedno odvijanje saobraćaja.

"S obzirom na stav Železnica da vozač treba pred svakim pružnim prelazom da se zaustavi, bilo on obezbeđen branicima ili ne, proizilazi da nam rampe i ne trebaju. Sa tim ne mogu da se složim. Mislim da ne treba na svih 2.200 prelaza stavljati branike ili polubranike, ali pružne prelaze treba oceniti i utvrditi da li ispunjavaju uslove za bezbedno odvijanje saobraćaja", rekao je Okanović.

Međutim, Okanović ističe da za ovu saobraćajnu nesreću može biti odgovoran i vozač odnosno samo vozilo.